Președintele României a promulgat în data de 15 martie legea privind diminuarea risipei alimentare. Potrivit noilor directive, consumatorii vor beneficia de preţuri reduse la alimente înainte de data expirării lor. Totodată, va fi simplificată și procedura prin care organizaţiile neguvernamentale vor primi alimente care nu au un grad ridicat de perisabilitate. Magazinele sunt obligate să se conformeze, noua lege adresându-se tuturor operatorilor economici din sectorul agro-alimentar care activează la nivel național. Guvernanții speră că prin aceste măsuri vom avea mai puţină birocraţie. În scopul gestionării și monitorizării modului în care firmele se vor conforma va fi creată o platformă naţională de raportare a datelor cu privire la risipa alimentară de la operatori, creată şi gestionată de către Ministerul Agriculturii. În situația în care lucrurile vor fi puse în practică și toate condițiile legale vor fi respectate în practică, se speră că se va obține înjumătăţirea pe cap de locuitor a risipei alimentare până în anul 2030, în condițiile în care studiile arată că în prezent românii aruncă lunar la gunoi între 30% şi 50% din mâncarea cumpărată. Cei care nu vor respecta legea vor fi dur sancționați, cu amendă de la 10.000 lei la 20.000 lei.